《尉氏五题 其一 蔡相庙》
宋代·黄裳

范叔脱身车箦间，一言悟主才所难。死齐辱贾逐四贵，合为昭王留武安。

万里青云虽自致，燕客相寻亦天意。琅琅乘机叙消息，能使先生谨承德。

愿归相印臣不如，结绶怀金岂劳力。富贵只资唇舌能，休笑魋颜与挛膝。

人生遭遇合有时，羁旅入秦谁与知。揽权数月何为惧，非义所安人或恶。

四十三年雄俊间，归与不归函谷关。孤坟却使郑人看，只恐燕昭由此还。

千古英灵果何往，人间祸福空相访。春入祠庭燕御风，交龙旌堕香尘中。

作者简介：黄裳（1044-1130），字勉仲，延平（今福建南平）人。元丰五年（1082）进士第一，累官至端明殿学士。卒赠少傅。著有《演山先生文集》、《演山词》。黄裳是北宋著名文学家和词人，其词语言明艳，如春水碧玉，令人心醉，著有《演山先生文集》、《演山词》，词作以《减字木兰花》最为著名，流传甚广。